KOMMISSIONENS FORORDNING (EF) Nr. 1618/1999

af 23. juli 1999

om kriterier for evaluering af kvaliteten af statistik over erhvervsstrukturer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF, Euratom) nr. 58/97 af 20. december 1996 om statistisk over erhvervsstrukturer(1), senest ændret ved forordning (EF, Euratom) nr. 410/98(2), særlig artikel 12, nr. vi), og

ud fra følgende betragtninger:

(1) I forordning (EF, Euratom) nr. 58/97 er der fastlagt en fælles ramme for udarbejdelse af fællesskabsstatistikker over EU-virksomhedernes struktur, aktiviteter, konkurrenceevne og resultater;

(2) Kommissionen skal forelægge en beretning for Europa-Parlamentet og Rådet om disse statistikker, og navnlig om statistikkernes kvalitet og den byrde, som de medfører for virksomhederne;

(3) det er nødvendigt, at Kommissionen fastsætter kriterierne for evaluering af kvaliteten af statistikkerne og erhvervsstrukturer;

(4) de fastsatte foranstaltninger er i overensstemmelse med udtalelse fra Udvalget for Det Statistiske Program -

UDSTEDT FØLGENDE FORORDNING:

Artikel 1

De kriterier for evaluering af kvaliteten, der er omhandlet i artikel 7 i forordning (EF, Euratom) nr. 58/97, præciseres i bilaget til denne forordning.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1999.

På Kommissionens vegne

Yves-Thibault DE SILGUY

Medlem af Kommissionen

(1) EFT L 14 af 17.1.1997, s. 1.

(2) EFT L 52 af 21.2.1998, s. 1.

BILAG

KVALITETSINDIKATORER OG VIGTIGSTE VARIABLER

Afsnit 1

Formål

Formålet med dette bilag er at fastlægge en fælles ramme for en årlig måling på fællesskabsniveau af kvaliteten af de statistikker over erhvervsstrukturer, der udarbejdes i henhold til Rådets forordning nr. 58/97 om statistik over erhvervsstrukturer, herefter benævnt "forordning 58/97".

Afsnit 2

Dækning

1. Kvalitetsindikatorerne og de rapporter, der omhandles nedenfor, skal indsendes for alle de aktiviteter, der er henvist til i afsnit 3 i bilag 1 til forordning 58/97, med forbehold af de dispensationer, der er indført ved Kommissionens forordning (EF) nr. 2699/98(1).

2. De medlemsstater, hvis samlede værditilvækst i faktorpriser normalt svarer til mindre end 1 % af den samlede værditilvækst i Det Europæiske Fællesskab, behøver ikke for så vidt angår denne forordning indsende de oplysninger, der er angivet i dette bilag. Denne tærskelværdi gælder for enhver aktivitet i NACE rev. 1, som kræver indsendelse af en kvalitetsindikator eller en rapport.

Afsnit 3

Første referenceår

Kalenderåret 1997 er det første referenceår, for hvilket de oplysninger, der er angivet i dette bilag, skal indberettes. Hvis oplysningerne for det første referenceår ikke foreligger inden for den frist, der er fastsat i afsnit 4, stk. 2, anvendes det af de år, som man råder over oplysninger for, som ligger tættest på 1997.

Afsnit 4

Indsendelse af oplysninger

1. De kvalitetsindikatorer og rapporter, der er omhandlet i dette bilag, indsendes senest 24 måneder efter udgangen af kalenderåret for den pågældende referenceperiode.

Denne indsendelsesfrist kan forlænges med en periode svarende til enhver ekstra frist indrømmet i henhold til forordning (EF) nr. 2699/98, hvis denne ekstra frist vedrører en af de variabler, der er angivet i afsnit 5 i dette bilag.

2. Den første indsendelse af kvalitetsindikatorer (afsnit 5, stk. 1, 2, 3 og 4) og rapporter (afsnit 6) skal finde sted inden udgangen af december 1999.

Afsnit 5

Kvalitetsindikatorer: variationskoefficient og bortfaldsprocent

Medlemsstaterne indsender oplysninger om variablerne for niveauer og serier som angivet nedenfor, idet der dog tages hensyn til eventuelle dispensationer med hensyn til referenceåret.

For hver serie, variabel og aktivitetsniveau, som er nævnt nedenfor, indsender medlemsstaterne den samlede variationskoefficient, idet der, afhængig af den anvendte undersøgelsesmetode, tages hensyn til bortfaldsprocent, klassifikationsfejl og eventuelt til stikprøvefejl.

Variationskoefficienten er forholdet mellem kvadratroden af estimatorvariansen og dens forventede værdi.

1. Serie 1A (årlige virksomhedsstatistikker)

- seks variabler (11 11 0; 12 11 0; 12 15 0; 13 31 0; 15 11 0; 16 13 0)

- NACE rev. 1:3-ciffer-niveau (grupper) eller aktivitetsgrupper som fastlagt i afsnit 9 i bilaget til forordning 58/97

2. Serie 1B (årlige virksomhedsstatistikker efter størrelseskategori):

- tre variabler (11 11 0; 12 11 0; 12 15 0)

- NACE rev. 1:3-ciffer-niveau (grupper) eller aktivitetsgrupper som fastlagt i afsnit 9 i bilag 1 til forordning 58/97 og følgende grupper af størrelseskategorier: 1-19; 20-249; 250-999; >1000

3. Serie 1C (årlige regionale statistikker)

- to variabler (11 21 0; 13 32 0)

- NACE rev. 1:2-ciffer-niveau (hovedgrupper) og NUTS 2

4. Bortfaldsprocent

Medlemsstaterne meddeler bortfaldsprocenten for statistiske enheder på 3-ciffer-niveau i NACE rev. 1 eller i henhold til de grupper, der er fastlagt i afsnit 9 i bilag 1 til forordning 58/97.

5. Partielt bortfald i procent

Medlemsstaterne meddeler bortfaldsprocenten for de enkelte variabler på 3-ciffer-niveau i NACE rev. 1 eller i henhold til de grupper, der er fastlagt i afsnit 9 i bilag 1 til forordning 58/97, for så vidt angår følgende variabler: 12 11 0, 12 15 0, 13 31 0, 15 11 0 og 16 13 0.

Afsnit 6

Særlige rapporter

Medlemsstaterne indsender de to særlige rapporter, som er beskrevet nedenfor.

1. Undersøgelsesmetode

I denne rapport anføres det som minimum for hver enkel delpopulation af virksomheder, om der har været tale om en tælling eller en stikprøve, og om der har været anvendt administrative kilder eller statistiske undersøgelser.

2. Hovedaktivitet

I denne rapport angives, hvorledes hovedaktiviteten bestemmes for de undersøgelsesenheder, der anvendes til udarbejdelse af de resultater, der indsendes til Eurostat i henhold til bestemmelserne i forordning 58/97. Særligt angives oplysninger om, hvor ofte enhedens hovedaktivitet ajourføres, under hensyntagen til, hvorledes denne enhed dækkes (gennem en statistisk undersøgelse eller en administrativ kilde).

Afsnit 7

Videregivelse af nationale data om kvalitet

Eurostat offentliggør kun nationale data om kvaliteten, hvis dette er blevet godkendt af den pågældende medlemsstat.

Afsnit 8

Overgangsperiode

Det er frivilligt, om man vil indberette de oplysninger, der er angivet i afsnit 5, stk. 5, før de første to referenceår, dvs. 1997 og 1998.

(1) EFT L 344 af 18.12.1998, s. 1.